17.10.2019

**Broen til Fremtiden - Fødevarer & Landbrug**

Landbruget og dens følgeindustri er sårbare over for klimaforandringer, senest så vi det ved den tørre sommer i 2018. Også store nedbørsmængder kan være en udfordring, som vi oplevede i sommeren 2017. Større variation i vejrliget vil uundgåeligt medføre hyppigere forekomst af dårlig høst. Det er derfor også i landbrugets egen interesse at klimaforandringerne bremses – og landbruget har unikke muligheder for at medvirke, både ved at sænke sine udslip og ved at øge kulstoflagringen i jord. Samtidig er der brug for et samspil mellem forbrugere, landbrug og det politiske niveau om fremme af en mere klimavenlig kost.

Bekæmpelse af klimagasudslip kræver systemforandringer i dansk landbrug, på samme måde som i energisektoren, transport mm. Det kan gøres på en måde, så det også åbner for nye grønne job og nye markeder for mere bæredygtige fødevarer. Det gælder om at gribe chancen. At drive klimavenligt landbrug og fødevareproduktion kræver nye håndværksmæssige færdigheder, som kan være med til at øge den faglige stolthed og landbrugs- og fødevareerhvervets omdømme. Det samme gælder de professionelle køkkener, hvor medarbejderne i forbindelse med omlægning til økologi, samtidig skaber mere klimavenlige og sundere måltider til Danmarks børn, syge, ældre, offentligt ansatte m.v.

Vi bevarer ikke arbejdspladserne ved at undlade omstilling. Strukturudviklingen medfører tab af mange arbejdspladser hvert eneste år. Også derfor er der brug for at satse på en ny måde at producere fødevarer på - hvor det bæredygtige håndværk tilfører varerne højere værdi, der kan føre til markedssucces, behov for efteruddannelse samt bedre lønninger til de ansatte. Dansk landbrug og arbejdere i fødevareindustrien kan kun leve af at producere til forbrugere, der stiller høje krav og betaler en fair pris for fødevarer. Grøn omstilling er med til at fremtidssikre jobs.

**Omstilling er nødvendigt**

Danmark er det land, der har det mest intensive landbrug i Europa, hvor landbruget optager den højeste andel af det samlede areal – 61%, og med den højeste produktion af kød pr. indbygger i hele verden – til stor belastning for miljøet og klimaet, i form af blandt andet metan, lattergas og ammoniak i luften, zink i jorden, kvælstof og fosfor i vores søer og fjorde samt sprøjtemidler i drikkevandet.   
  
Landbruget står for godt 20% af Danmarks udledning af drivhusgasser. Omkring 80 procent af landbrugsarealet optages af dyrkning af foderafgrøder til husdyrene. Samtidig importerer dansk landbrug sojaskrå til primært svin fra et areal i Sydamerika omtrent på størrelse med Sjælland og Falster til sammen.  
  
Det kræver rundt regnet ti gange så meget areal at brødføde et menneske med animalsk føde (kød og mælkeprodukter) som med vegetabilsk føde – og det giver også i størrelsesordenen 10 gange så højt klimagasudslip. Hvis hele verden spiste ligeså meget animalsk føde som vi danskere, var én klode langt fra nok. Netop nu ser vi at en voksende global middelklasse efterligner den vestlige levevis, bl.a. med højere kødforbrug. Vi er nødt til at skifte spor. Vi skal fremvise en måde at producere og forbruge på, som kan tåle at blive kopieret i resten af verden – uden at det splitter kloden ad.

Også derfor skal dansk landbrug omstilles. Gradvist færre dyr og dermed færre marker med foderproduktion kan øge klimaindsatsen og samtidig gøre landbruget langt mere modstandsdygtigt for såvel prisvariationer såvel som fremtidens stadig mere uforudsigelige vejr. Vi kan brødføde ligeså mange mennesker og alligevel frigøre landbrugsjord, som kan omstilles til mere skov og natur. Herved kan der optages CO2 og lagres kulstof i jord og planter, som kan kompensere for den rest-udledning, som vil være tilbage fra landbruget og samfundets øvrige sektorer. Omlægningen af landbruget har således et afgørende potentiale på vejen mod et Danmark med 70% reduktion i 2030 og et klimagasudslip på netto-nul i 2040.

Landbrugets organisationer henviser til, at dansk produktion af kød og mælkeprodukter giver mindre klimabelastning pr. kg. produkt end tilsvarende produktion i vores konkurrent-lande. I det regnestykke udelades dog en række eksternaliteter nævnt i tidligere afsnit, og giver dermed et misvisende samlet billede af animalske produkter. Dansk landbrug er i høj grad specialiseret i animalsk produktion, og markedsføring af denne strategi går derfor netop ud på at få folk til at spise *mere* animalsk føde, til skade for klimaet. Målet bør være, at dansk landbrug skal producere bæredygtige kvalitetsvarer, som kan tjene som en model for andre landes landbrug – herunder naturligvis store muligheder for dansk eksport af viden og teknologi. Hensigten med en sådan omstilling er også at modvirke de nuværende indtjeningsproblemer som er kombineret med en høj gæld hos mange danske landmænd.

**Helhedsorienteret tilgang**

Klimarådet foreslår at indføre individuelle klimaplaner på de enkelte landbrugsbedrifter. Det vil sikre den enkelte landmand stor indflydelse på hvordan han/hun vil nedbringe klimagasudslippet. Omlægning til mere klimavenligt landbrug kan kombineres med løsning af en række andre udfordringer. Vores vandmiljø har det skidt, og vi styrer imod en traktatkrænkelsessag, fordi vi ikke kommer til at opfylde EU's vandrammedirektiv om en god vandkvalitet i 2027 – medmindre vi omstiller nu.

Store dele af landbrugsarealerne har dårlig modstandskraft mod såvel tørke som kraftig nedbør, fordi der er for lidt organisk stof (humus) i jorden. Denne trussel mod den fremtidige fødevareproduktion arbejder landmænd med i både økologi og Conservation Agriculture (CA/Reduceret Jordbearbejdning), Ved øget fokus på grundlæggende godt landmandskab omkring stærke sædskifter og plantedække hele året, og for CA minimal jordbearbejdning, tilstræbes øget lagring af kulstof i jorden for at opnå mere modstandsdygtighed over for både tørke og kraftig regn. Større fokus på øget dyrkning af proteinafgrøder som ært og hestebønner for øget afgrødediversitet vil give større egenproduktion af protein, og dermed kunne reducere, og på sigt udfase, import af soja, som dyrkes i Sydamerika under stor klima- og miljøbelastning. Brug af pesticider adskiller de to praksisser, hvor CA landmænd benytter Round-up (glyphosat) fremfor mekanisk ukrudtsbehandling som økologerne praktiserer. Der er dygtige landmand som i dag prøver at kombinere reduceret jordbearbejdning og økologisk jordbrug. Der er også eksempler på CA landmænd som ikke finder det nødvendigt at benytte insekticider, til stor gavn for biodiversiteten. Den nuværende EU godkendelse af Round-up udløber i 2022, og det er ikke sikkert der vil være flertal i EU for at forlænge den, bl.a. fordi WHO anser glyphosat for sandsynligvis at være kræftfremkaldende. Det kan således betyde CA i endnu højere grad skal benytte afgrødediversitet som et vigtigt værktøj i arealanvendelsen. Samtidig vinder nye biologiske sprøjtemidler markedsandel, som kan være til gavn for både økologien og CA praksisser. Det er afgørende at fordelene for klima og jordkvalitet bevares i fremtidens dyrkningssystemer, samtidig med at brug af sprøjtemidler reduceres, og herunder sikring af grundvandsressourcer.

Heller ikke hvad angår biodiversitet eller luftforurening med ammoniak fra husdyrene styrer vi imod opfyldelse af hverken globale konventioner eller EU-krav. Landbrugets ammoniak forbinder sig i luften med især skibenes svovlforurening og danner sundhedsskadelige partikler, ligesom ammoniak forringer floraen og dermed biodiversiteten. Ét skridt i retning af opfyldelse af den globale konvention om biodiversitet kunne være at bruge nogle af de globale principper for skovlandbrug (Agroforestry)[[1]](#footnote-1). Det kan f.eks. være langt flere læhegn og mindre markstørrelser. Træerne kan samtidig medvirke til øget kulstoflagring til gavn for klimaet.

Disse forhold kan bedst løses ved en helhedsorienteret tilgang, som kan sikre dansk landbrugs langsigtede overlevelse. Således har vismændene i deres Miljøøkonomiske Årsrapport i 2018 påpeget, at hvis Danmark lever op til Vandrammedirektivets krav, vil det samtidig sikre en meget stor del af landbrugets bidrag til opfyldelse af EU's klimakrav i 2030. Man kan dyrke mere vegetabilsk føde, tage sårbar jord ud af dyrkning, lave mere skov, bedre sædskifte, flere efterafgrøder, mindre jordbearbejdning, sikre bedre fordeling af fosforgødning og lavere brug af kvælstof på de mindre robuste jorde.

**Udtagning af sårbare jorde**

Et af de mest effektive klimavirkemidler er udtagning af sårbare jorde, herunder lavbundsjorder. Det kan ske ved en jordreform (jordfordeling), hvor sårbare jorde – som både har højt klimagasudslip og stor udvaskning af kvælstof og fosfor – tages ud af omdrift og gøres til skov, natur eller bliver til ekstensiv konventionel eller økologisk græsning, for at fastholde en fødevareproduktion, samtidig ved at klimaet skånes. Jordfordeling kan ske ved, at staten opkøber f.eks. konkursramte brug og bruger jorden til at tilbyde landmænd med sårbar jord at bytte sig til bedre jord. Vi skal give naturen mere plads og rydde op i dårlige beslutninger, som fx at dræne lavbundsjorder, moser osv. Det er netop det primære problem for naturen og biodiversiteten i Danmark – at den mangler plads. Landbrug&Fødevarer og Danmarks Naturfredningsforening fremsatte i starten af 2019 et fælles forslag om at tage 108.000 hektar sårbar jord ud af omdrift. Der manglede dog forslag til finansiering. Denne må findes, f.eks. inden for EU's landbrugsstøtte.

**Bæredygtigt forbrug - mere klimavenlig kost**

Der er brug for en række tiltag for at vi som danskere begynder at spise mere klimavenligt. Medlemmer af FOA og Kost & Ernæringsforbundet har, sammen med den økologiske branche, vist vejen for professionelle køkkener, både offentlige og private. Sammen har de skabt økologiske, klimavenlige måltider, som er sundere, med mindre spild, mindre kød, mere grønt og flere friske fødevarer i sæson. En uddannelsespulje til køkkenmedarbejdere har hjulpet mange kommuner i gang, mens det reducerede spild og mindre kød har sparet penge i driftsfasen. Langt flere danskere oplever mere klimavenlige måltider via de offentlige køkkener, og der er flere oplysningskampagner i gang. Men der er behov for et nyt samspil mellem jordbrug, detailhandel, forbrugere, det politiske niveau og folkelige organisationer, for at udbrede viden og positive oplevelser med klimavenlige måltider, så vaner gradvis ændres. Her kan fagforbund, som har vist vejen, spille en vigtig rolle.

**Mindre madspild**

Madspild, som nævnt ovenfor, er i sig selv et vigtigt felt – en tredjedel af verdens fødevarer bliver aldrig spist, men går til spilde. Der er spild i alle led – produktion, detailhandel, professionelle og private køkkener. Der sker gode fremskridt pt. – f.eks. oprettelse af Fødevarebank, salg af varer tæt på sidste salgsdato til nedsat pris m.v. Men der er langt igen. Der er brug for oplysning, men også for ændring i strukturer. F.eks. skal detailhandlen påvirkes til i højere grad at sælge frugt og grønt efter vægt frem for stykpris. Stykpris forudsætter at varerne er omtrent lige store, og der er eksempler på, at avlere efterlader kålhoveder på marken, fordi de har den forkerte størrelse. I restauranter og kantiner giver buffeter større spild end portionsanretninger. Og både i professionelle og private køkkener har vi brug for at lære at udnytte madrester bedre.

**Bæredygtig energiudnyttelse og biobaseret økonomi**

Vi skal fortsætte udbygningen med biogasanlæg, grønne bioraffineringsanlæg m.v. – så kan landbruget bidrage med vedvarende energi, vi sikrer et fosforkredsløb, kvælstof i husdyrgødning gøres bedre tilgængeligt for planterne, så kvælstof ikke bliver liggende på marken og udvaskes om efteråret. Endelig vil organisk affald fra byerne – med indhold af fosfor og kvælstof - føres tilbage til jorden. Herved kan vi gradvist overflødiggøre import af proteinfoder (soja) samt kunstgødning, og specielt undgå at medvirke til den truende udtømning af verdens fosforressourcer. Udbygning af biogasanlæg kan forenes med den gradvise sænkning af husdyrantallet, som vi lægger op til ovenfor. I biogasanlæg bruges nemlig mange andre former for recirkuleret organisk affald, udover husdyrgødning. På sigt kan biogas suppleres med såkaldt pyrolyse, hvor restproduktet er såkaldt biokoks (biochar) – et trækulslignende produkt, som er meget langtidsholdbart som kulstoflager i jorden.

Landbrug og Fødevarer har i 2019 lanceret en vision – projekt Skyclean - med hjælp fra DTU, Siemens m.fl., hvor man netop vil supplere biogasanlæg med pyrolyse og lave biokoks, som nedmuldes. Samtidig produceres CO2 og metan. Ved at bruge overskudsstrøm fra vindkraft til at producere brint kan man omdanne denne CO2 til mere metan. Dermed kan man opnå en så stor metanproduktion, at metan kan dække ikke blot de formål, som vi i dag bruger biogas til, men også brugs som udgangspunkt for produktion af flybrændstof. Det sidste er dog endnu kun på forsøgsstadiet.

Som nævnt er der behov for at dyrke mere græs, som er langt bedre til at tilbageholde kvælstof - frem for korn, bl.a. på sårbare jorde. Græs kan behandles i såkaldte grønne bioraffinaderier, hvor man producerer protein, som kan ædes af svin – og dermed erstatte soja, som dyrkes i Sydamerika under stor klima- og miljøbelastning. Ved raffinering af græs dannes også en foderbolle, som er egnet til kvægfoder, samt en rest som egner sig til biogasanlæg. Endelig har græs et mere forgrenet rodnet, og det pløjes kun om ca. hver 5. år. Dermed lagres der langt mere kulstof i jorden – til gavn for klimaet. Det er afgørende vigtigt at disse græsmarksblandinger dyrkes med minimal brug af handels- eller husdyrgødning og størst mulig grad af selvregulering ved brug af blandt andet kvælstoffikserende afgrøder som kløver.

**Miljøteknologi**

Vi kan bruge mere miljøteknologi, f.eks. gylleforsuring i staldene. Dette giver en effektiv reduktion af ammoniak, som skader det vilde planteliv og medvirker til at danne sundhedsskadelige partikler. Og samtidig reduceres metan, som er en stærk drivhusgas – langt stærkere end CO2. Endelig giver det flere grønne job i miljøteknologibranchen, og der er store muligheder for at eksportere miljøteknologi til andre lande med landbrug, som har lignende problemer som vi har. Nogle tror måske, at der er udbredt anvendelse af miljøteknologi i landbruget, men det er ikke tilfældet. F.eks. brug af netop gylleforsuring var i 2015 nået op på ca. 15% af husdyrbrugene – hvilket var helt utilstrækkeligt – men siden er brugen blevet ca. halveret. Det skyldes Landbrugspakken, som blev vedtaget i 2015 af V-regeringen og dens støtter. Den gav mulighed for at udsprede mere kvælstof på markerne, og det fjernede landbrugets motivation til at investere i teknologi som gylleforsuring, som udnytter kvælstoffet bedre ved netop at beholde det i gødningen frem for at sende det ud som ammoniakforurening til luften. Med landbrugspakken kan det for mange landmænd på kort sigt bedre betale sig at købe mere kunstgødning frem for at investere i gylleforsuring. Derfor skal reglerne ændres, så det kan betale sig for landmanden at udnytte gødningen effektivt.

GPS og robotteknologi har fordele for klimaet, som udbyttefremmende og ressourcebesparende tiltag. Det er vigtigt at køre så lidt som muligt, og om muligt med lettere maskiner for ikke at sammenpresse jorden. Nogle miljøteknologiske løsninger af relevans for klimaet, er enten ikke tilladt eller mindre anvendelige i økologi. I dag bruger økologer ikke gylleforsuring, fordi dette laves med svovlsyre, som ikke er tilladt i økologireglerne. Der arbejdes i stedet med brug af mælkesyre, men dette er indtil videre en dyr løsning. Tilsvarende må økologerne ikke bruge fytase, som er et enzym der bruges til at forbedre husdyrs udnyttelse af fosfor i foder, og som derfor fører til lavere forbrug og udledning af fosfor. Der bør arbejdes på, at dette tillades i EU's økologiregler.

**”Smarte” afgrøder – Crispr-teknologi**

Crispr kaldes også genredigering. Denne anbefales af Det Etiske Råd og er mere bredt accepteret end ”traditionel” GMO-teknologi. Ved Crispr[[2]](#footnote-2) ændrer man kun i de eksisterende gener i en plante, hvor man ved GMO f.eks. kan overføre egenskaber fra en fisk til en tomat. Med Crispr kan man udvikle nye flerårige afgrøder, f.eks. findes allerede nu flerårig ris, som over fem år har lige så høje udbytter som enårig. Herved får man langt sjældnere jordbearbejdning, jfr. fordelene beskrevet ovenfor. Der arbejdes også intenst på flerårig hvede, bønner og andre afgrøder verden over. Forskere spår, at vi vil se flere inden for 10-15 år. Det er afgørende vigtigt at denne udvikling involvere slutbrugere og praktikere således der udvikles effektive løsninger og skabes medejerskab af resultater blandt landmænd, forbrugere og øvrige sektor.

**Økologi –klimaløsninger i en bæredygtig helhed**

**Økologisk landbrug indeholder fordele for klimaet – især indirekte - men der er også udfordringer.**

I den seneste rapport fra FNs klimapanel, “Climate Change and Land” fra 8.8.2019 anerkender panelet – blandt mange andre virkemidler - økologisk landbrugs evne til at trække mere CO2 ud af luften og binde det i jorden til gavn for klimaet og en frugtbar jord, som holder bedre på vand og modstår alvorlige effekter af klimaforandringer, herunder tørke og erosion. Økologer har større græsarealer og en række andre klimafordele i en husdyrproduktion med færre husdyr per hektar, og græssende dyr, hvor jorden ikke skal pløjes op hvert år. **Blandt klimaudfordringerne er et typisk lavere udbytte i marken, mindre intensiv husdyrproduktion og mekanisk jordbearbejdning.**

**Der er bred enighed om at økologisk landbrug udleder færre klimagasser per hektar. Der har været forskellige vurderinger af udslip per kg mad. Men senest har forskere på Århus Universitet på baggrund af EU guidelines fundet at klimaaftrykket her er på samme niveau, med få undtagelser**[[3]](#footnote-3)**. Økologi er således ikke i sig selv løsningen på klima,** men er på vej med helhedsorienterede klimaløsninger. **De, der spiser økologisk, spiser betydeligt mindre kød – bl.a. fordi det er betydeligt dyrere. *Både* økologisk og konventionelt landbrug skal sænke sin klimapåvirkning betragteligt. Det kræver investeringer i innovation, og en markant klimapolitik, der sætter retningen.** F.eks. er der et særligt behov for biogasanlæg i økologisk jordbrug, som kan effektivisere udnyttelsen af næringsstofferne. Det skaber cirkulær økonomi, ved at mad-, have- og andet organisk affald recirkuleres til landbrugsjorden.

**Forskning viser at økologisk landbrug bidrager til en række andre bæredygtighedsmål, som rent drikkevand, vandmiljø og biodiversitet.** FN lægger vægt på, at klimakrisen i fødevareproduktion skal løses i tæt samspil med indsatser på disse områder. Omlægning til økologisk jordbrug skåner vores drikkevand, vores mad, og vores natur fremadrettet for pesticidrester. Ligesom økologi såvel i Danmark som udviklingslande, skaber arbejdsmiljøer uden de kemiske stoffer, som flere forskere forbinder med negative sundhedseffekter, bl.a. for fostre. Omlægning til økologi fjerner selvfølgelig ikke truslen mod drikkevandet fra fortidens pesticider, som er på vej ned gennem jordlagene. Mange hævder, at det kun er ”fortidens synder”, som truer drikkevandet. Men det har man troet i årtier, og alligevel er man gang på gang blevet overrasket over at det også gjaldt nogle af de nye.

Den økologiske branche er en drivkraft for partnerskaber og ny politik, som gavner fremtidens klimavenlige fødevareproduktion og -forbrug, bl.a. ved hjælp af både motivation og ny viden. Økologisk Landsforening er sammen med FOA og Kost & Ernæringsforbundet gået foran med praktisk omstilling i offentlige og private storkøkkener til fremtidens klimavenlige måltider, med mindre kød, mere grønt og meget mindre spild - inden for samme budget. En omstilling, der – ofte kombineret med efteruddannelse - har skabt stolthed og arbejdsglæde, ligesom sygefravær i køkkenstaben er faldet. Puljen til støtte af efteruddannelse og omstilling til klimavenlig og økologisk mad bør genetableres.

De danske økologer indgår i partnerskaber med detailhandelen, som har gjort økologi tilgængeligt for alle, uanset indkomst, f.eks. også i discount supermarkeder. Økologer er langt fremme med udvikling af skovlandbrug, klimavenlige sædskifter, klimahandlingsplaner og -regnskaber – praksisser som dog også vinder frem blandt konventionelle.

Der er således et positiv samspil mellem regeringens mål for mere og bedre økologi, og målsætninger for en dynamisk udvikling i landbruget og fødevareindustrien, til gavne for klima, natur og andre verdensmål. Det ændrer dog ikke på, at økologi kun er ét ud af mange virkemidler ift. klima.

**Fødevarepriser og ulighed**

Mange danskere med lavere indkomster ønsker også at være en del af løsningen på bæredygtighedsudfordringen – men er udfordret af højere priser på f.eks. miljømærkede husholdnings produkter og økologisk mad. Dilemmaet er at det er de ikke-bæredygtige fødevarer, der er for billige, dvs. at prisen ikke dækker de miljø- og klimaeffekter, der er ved fremstillingen.

Mange foreslår en sænkning af moms på økologiske vare, som kunne bidrage til at få alle med på den grønne omstilling. Men samtidig er det en diskussion, der altid kører fast, fordi der i de økonomiske ministerier og i de traditionelt regeringsbærende partier er en indædt modstand mod at indføre forskellige momssatser i Danmark – til trods for at dette findes i de fleste EU-lande. Men det hævdes at det vil ødelægge moms-kontrollen i Danmark.

Endelig er momssænkning et dyrt og upræcist virkemiddel. Derfor kan det af flere grunde være bedre at bruge øgede tilskud til at fremme klimavenlig og sund kost de steder hvor der er behov for det, samt overveje afgifter på ikke bæredygtige produkter, herunder kød. Afgifter behøver ikke at ramme socialt skævt, da man kan give sociale kompensationer, f.eks. i form af en grøn check til lavtlønnede og folk på overførselsindkomst.

**Omstilling kan blive en ny start for dansk landbrug**

Danske landmænd og fødevarebranchen fortjener massiv opbakning til omstillingen, eksempelvis skal EU’s omfattende landbrugsstøtte omlægges, så den fremmer klima- og miljøvenligt landbrug. Vi skal gennemføre den såkaldte målrettede regulering, dvs. at kvælstofgødning på sårbare jorde skal beskæres kraftigt, mens der kan gødes mere på robuste jorde. De mest sårbare jorde skal udtages og gøres til skov eller natur – eller der skal dyrkes græs, til afgræsning eller slæt (se ovenfor). Det er vigtigt at EU's landbrugsstøtte ikke belønner dyrkning af jorde, som slet ikke burde dyrkes, eller betaler i årtier for at man ikke belaster klimaet. Her må staten opkøbe jordene eller medvirke til at der kan ske jordfordeling, så de ramte bønder får mindre sårbar jord andre steder.

EU-støtten skal også belønne landmænd, som handler klimavenligt f.eks. ved styrket kulstoflagring som reduceret jordbearbejdning, se ovenfor. Og den skal i langt højere grad tilskynde til dyrkning af plantebaserede afgrøder til mennesker frem for foder til dyr. Dette skal ske i takt med at markedet udvikler sig, og i takt med at vi skal dyrke fødevarer på et mindre areal, når vi skal have mere skov og natur, og sårbare jorde skal tages ud af omdrift. Vi skal stadig eksportere landbrugsvarer, men vi skal dyrke fremtidens fødevarer – de klimavenlige. Miljøteknologi i jordbruget, næringsstofkredsløb, økologisk jordbrug m.v. er danske styrkepositioner, som flere landmænd kan gribe, og fremover kan reduceret jordbearbejdning, mere græs og grøn bioraffinering blive tilsvarende styrkepositioner. F.eks. har mange landmænd, som har omlagt til økologi, ikke blot gavnet miljøet, men også deres egen økonomi. Og dansk økologieksport vokser med tocifrede procenter år efter år. Økologi skal videreudvikles, bl.a. i forhold til klimaperformance, for at fastholde denne global position. Der er også brug for, at flere danske landmænd introducerer miljøteknologi, mhp. at videreudvikle disse, så de også styrkes på eksportmarkederne. På samme måde skal vi videreudvikle Reduceret Jordbearbejdning henimod at kunne klare sig uden sprøjtning, eller i det mindste med sprøjtemidler, der er mindre skadelige end glyfosat, jfr. ovenfor. Og hvis vi satser på det, kan vi også udvikle styrkepositioner – teknologieksport - inden for f.eks. græsbaseret protein, insektbaseret mad.

Stadig flere mennesker vil drikke havremælk og spise plantefars samt andre kødlignende produkter lavet af f.eks. hestebønner, hvede og ærter. Hele denne udvikling skal dansk landbrug ikke se som en trussel, men som en ny mulighed. Flere ledende fødevarevirksomheder, som Arla og Danish Crown, har set mulighederne, og supplerer nu de kødbaserede produkter med flere plantebaserede. Der kan også f.eks. dyrkes mere hør og hamp, som kan bruges både til fødevareformål og til fibre til innovative tekstiler og byggematerialer til et klimabevidst marked. I det hele taget kan landbruget gribe mulighederne i det biobaserede samfund, hvor der kan produceres både energi og råvarer ud fra biologiske materialer. Men det skal gøres bæredygtigt. Man skal f.eks. hverken producere brændstof eller plastik på basis af afgrøder, som kan bruges som fødevarer. Derimod er der store perspektiver i udnyttelse af restprodukter, f.eks. til biogas (metan), og i at videreforarbejde metan til f.eks. brændstof til fly, skibe og tunge køretøjer, f.eks. elektrofuels, samt råvarer i en række industrier. Det kræver bl.a. produktion af brint på basis af især vindkraft.

Alle disse udviklingspotentialer kræver nye viden, håndværk og kloge hænder, og er basis for fremtidens bæredygtige højkvalitets fødevareproduktion, og for grønne jobs for Danmark.

**Anbefalinger til en politik der bygger bro til fremtidens fødevarer og landbrug:**

Den kommende klimalov og klimahandlingsplan skal indeholde konkrete målsætninger for sænkning af klimaaftryk i landbruget, kombineret med en holistisk tankegang, hvor andre nationale mål for miljø, rent drikkevand, natur og sundhed opnås. Klimahandlingsplanen bør indeholde følgende tiltag:

* Alle landbrug skal lave klimaregnskaber, som dokumenterer klimabelastningen, og motiverer alle landmænd til at handle på klimaet.
* Virkemidler, som på én gang løser klima- og vandmiljøproblemer prioriteres – det gælder f.eks. udtagning af sårbare jorde, som omdannes til natur eller vedvarende græs.
* Der skal satses på brug af miljøteknologi, som reducerer negative påvirkninger af klima, vandmiljø, luftforurening m.v. – dette kan samtidig sikre Danmark nye styrkepositioner på eksportmarkeder
* EUs landbrugspolitik skal omstilles til en noget-for-noget tilgang, hvor landmænd primært får støtte til konkrete handlinger ift klima, natur, sundere arbejdsmiljø og dyrevelfærd. Danmark bør arbejde for, at EU i næste programperiode 2021-27 kræver at medlemslande bruger mindst 50% af landbrugsstøtten på disse samfundsgoder, med klima og natur som topprioriteter.
* Identificere og fremme erhvervssatsninger indenfor landbrug og fødevarer samt teknologi, hvor klima er et stærkt konkurrenceparameter på verdensmarkedet, herunder også Crispr-teknologier.
* Scenarier for udvikling af klimaneutralt eller klimapositivt dansk landbrug, bruges som rettesnor for udvikling og vurdering af nye klimapolitik.
* I et samspil mellem jordbrug, detailhandel, forbrugere, det politiske niveau og folkelige organisationer skal udbredes viden og positive oplevelser til danskerne om klimavenlige måltider, så vaner gradvis ændres.
* Øge landbrugets evne til indfangning af CO2 og kulstofopbygning i jorden, herunder udvikle metoden Reduceret Jordbearbejdning, så denne bliver uafhængig af sprøjtning, eller sekundært kan anvende sprøjtemidler, som ikke i samme grad er mistænkt for at være skadelige, som det der bruges i dag
* Fremme et landbrug med mindre dyrehold, afvikling af sojaimport, mere recirkulering af gødning og gradvis udfasning af kunstgødningsimport.
* Indsatsen for omstilling af offentlige køkkener til klimavenlig, sundere og mindst 60 procent økologisk mad genetableres, med bl.a. ny finansiering til uddannelses- og omstillingspuljen for kommuner, regioner og statslige institutioner.
* Danmarks position som førende økologiland udbygges, og økologisk landbrugs klimaperformance styrkes via investering i forskning og innovation i både jordbrug og fødevareforarbejdning, samt investering i bl.a. økologisk biogas som led i cirkulær økonomi.
* Investere i landbrugs- og fødevareuddannelser, for at styrke kompetencer, især inden for klima- og miljøvenlig drift.
* Fremme bioøkonomi, særligt produktion af proteinafgrøder til konsum, udvikling af nye højkvalitets, bæredygtige plantebaserede proteinprodukter, samt af biologiske materialer til f.eks. byggeri.

På gruppens vegne

Christian Ege, Det Økologiske Råd

**JA forbehold for oplægget ovenfor**

JA støtter op om dele af oplægget med visse forbehold.

Vi ønsker, at afsnittene ”Helhedsorienteret tilgang” og ”Økologi – klimaløsninger i en bæredygtighed helhed” kommer til at stå som partsindlæg uden JA. Disse indlæg repræsenterer i vores optik ikke den videnskabelig konsensus eller samfundsdebat på området. Det gælder også dele af andre afsnit, som er præget af en ensidig fremstilling af forskellige problematikker.

Konkret:

* ”Helhedsorienteret tilgang” og ”Økologi – klimaløsninger i en bæredygtighed helhed” kommer til at stå som partsindlæg uden JA
* JA læner sig op af de generelle anbefalinger fra klimarådet, universiteter og myndigheder, og at der bør lægges vægt på deres officielle anbefalinger, som bl.a. indbefatter: Udtagning af lavbundsjorder, klima- og miljøteknologi
* JA ønsker frihed mht. om jorden skal dyrkes konventionelt, økologisk, pløjefrit, precision farming, mv.
* JA henholder sig til den danske miljøstyrelse og det europæiske fødevareagenturs godkendelse af glyfosat
* JA Støtter ikke et generelt forbud mod import af sojabønner
* JA Støtter ikke et generelt forbud mod import af handelsgødning
* JA er ikke imod husdyrproduktion, hvis det kan forenes med miljø- og klimamålene

1. Dette er netop kun ét skridt – der skal også etableres langt mere urørt skov og større sammenhængende naturarealer – men det er ikke emnet for dette papir. [↑](#footnote-ref-1)
2. Vi forholder os her kun til én form for Crispr, såkaldt SDN-1 teknologi, dvs. planten skal selv reparere sig efter at DNA strengen er brudt. Man assisterer ikke reparationen, og man indsætter ikke noget DNA i planten. Denne form for Crispr kan sidestilles med de eksisterende og bredt anerkendte mutagene teknologier Andre former for Crispr nyder ikke bred accept i vores kreds af organisationer. [↑](#footnote-ref-2)
3. ICROFS hjemmeside, under økologi ift klimaet - <http://icrofs.dk/oekologiens-bidrag-til-samfundsgoder/energi-og-klima/>. Bl.a. Marie Trydemann Knudsen, AU [↑](#footnote-ref-3)